OB ‘het geen kwade gevoelens’ jeens MadonselaBusi Mkhwebane tydens ‘n perskonferensie in Pretoria (2 Februarie 2017) Foto: Jonisayi Maromo/ANA Adv. Busi Mkhwebane, die openbare beskermer, het Sondag in ŉ verklaring beklemtoon dat sy geen kwade gevoelens teenoor haar voorganger, adv. Thuli Madonsela, het nie, maar dat sy haar eerder “respekteer en dankbaar is vir haar bydrae tot Suid-Afrika se demokrasie”. Mkhwebane se verklaring kom in die lig van talle bewerings van onenigheid tussen die huidige en voormalige openbare beskermer, nadat byna R500 000 van Madonsela se uitbetaling afgetrek is omdat sy ŉ amptelike voertuig bly gebruik het nadat haar termyn verstryk het, asook vir skade aan die motor ná ŉ ongeluk. Oupa Segalwe, Mkhwebane se woordvoerder, het Sondag gesê gerugte dat ŉ gedeelte van Madonsela se uitbetaling weerhou word weens antagonisme tussen die twee vroue, is onwaar. “Soos daar op ŉ vroeëre mediakonferensie gesê is, het die OB se kantoor regsadvies aangevra om te bepaal of adv. Madonsela aanspreeklik gehou kan word vir die koste verbonde aan die herstel van die motor wat in 2012 in ŉ ongeluk beskadig is,” het hy gesê. “Terwyl daar op die regsadvies gewag word, is besluit dat adv. Madonsela nie intussen verontrief moet word nie. Daarom het die kantoor haar uitbetaling aan haar oorbetaal. Slegs die bedrag wat in dispuut is, word teruggehou. Indien die regsadvies aandui dat adv. Madonsela nie vir die koste aanspreeklik gehou kan word nie, sal hierdie geld ook aan haar uitbetaal word.” Adv. Thuli Madonsela. Segalwe het beklemtoon dat daar geen geheime motiewe agter hierdie besluit skuil nie en dat dit doodgewoon gedoen word omdat die nodige bestuurspraktyke toegepas moet word by enige transaksie waar openbare geld ter sprake is. “So kan die OB se kantoor aan die ouditeurs en die parlement verantwoording doen wanneer vrae oor die uitgawes geopper word.” Volgens die verklaring is Mkhwebane ook nie bewus van toestemming wat deur die SAPD se BBP-beskermingseenheid aan Madonsela verleen is om die motor steeds te gebruik nadat haar termyn verstryk het nie. Mkhwebane het gesê sy sal ondersoek instel om te bepaal of hierdie toestemming wel verleen is soos beweer word. “Die OB wil graag beklemtoon dat sy geen kwade gevoelens teenoor adv. Madonsela het nie. Sy respekteer adv. Madonsela en is dankbaar vir haar noemenswaardige bydrae tot Suid-Afrika se demokrasie tydens haar ampstermyn. [Mkhwebane] beplan om saam met haar span voort te bou op daardie suksesse en om die kantoor na nuwe hoogtes te lei. Al waarvoor sy vra is ŉ halwe kans om haarself te bewys,” het Segalwe gesê. Hy het bygevoeg dat die OB nie langer oor dié saak kommentaar gaan lewer nie aangesien sy voortaan ten volle op haar werk wil fokus.